*Miért nem értitek az én beszédemet? Mert hallani sem bírtátok az én igémet.* (Jn 8,43)

A kérdés jogos: miért nem? Többféle variáció is eszembe jutott: talán túl elvontan beszélt Jézus? Lejegyezett beszédei alapján ez nem valószínű. Talán életidegen volt a beszéd? Egyáltalán nem! Az egyetlen – számomra – jól hangzó válasz: mert teljesen másként szólt, mint a megszokott, a sokat hallgatott. Olvashatjuk azt a megállapítást, hogy Jézus úgy beszélt, mint akinek hatalma van. Más helyen azt mondják Róla: soha nem beszélt ember még így, mint Ő.

Beszéde az Isten tekintélyét hordozta. Messze mélyebbre hatott, mint a felszín, mint a törvény betöltése, ami csak a látszatra koncentrált. Beszéde olyan helyzeteket teremtett, hogy választ kellett adni. Az, hogy sokan hátat fordítottak Neki és otthagyták, az is egy válasz. Beszéde a változás szükségességét követelte, amitől sokan megijedtek. De aki megszívleli beszédét és elfogadja a kereszthalál áldozatát, abban megkezdődik a pozitív átalakulás. Ez még ma is működik ha „igen”-t mondok Neki! *Vadon Gyula*